ஏழ்மையான குடும்பத்தை சேர்ந்தவர் அஷோக் (பெயர் மாற்றப்பட்டுள்ளது). இவர் 8ம் வகுப்பு வரை படித்துள்ளார். தற்போது ஸ்ரீபெரும்புதூரில் உள்ள தனியார் நிறுவனத்தில் பணியாற்றி வருகிறார். இதுவரை அவர் வாங்கும் சம்பளம் குடும்பத்தை நடத்த போதியதாக இல்லை என்பதால், அதிக சம்பளம் இருக்கும் வேலைகளை தேடிக் கொண்டிருந்தார். அப்போது ஒரு இணையதளத்தில் இருந்த தொடர்பு எண்ணில் பேசியுள்ளார். அவரிடம் பேசிய பெண்மணி ஒருவர் பத்தாயிரம் ரூபாய் முன்பணம் கட்டினால் வேலை நிச்சயம் வாங்கித் தருவதாக கூறினார். அதை நம்பி பல தவணைகளில் கருணாமூர்த்தி என்ற நபரின் எஸ்பிஐ வங்கி கணக்கில் பத்தாயிரம் ரூபாய் வரை பணம் கட்டினார் அஷோக். முன்னதாக போனில் பேசிய பெண்ணிடம் என்ன வேலை என்று தொடர்ந்து கேட்டார் அஷோக். அதற்கு அந்தப் பெண்ணும் ‘கால் பாய்’ வேலைதான் என்று வெளிப்படையாகக் கூறியுள்ளார். இதனைக் கேட்டு அதிர்ச்சி அடைந்தார் ஏமாற்றப்பட்ட இளைஞர் அஷோக். முதலில் நல்ல நிறுவனத்தில் வேலை வாங்கித் தருவதாகக் கூறி, பணம் செலுத்திய பிறகு விபச்சார தொழிலை பார்க்க வேண்டும் என்று கூறியுள்ளார்கள்.